Il-President Amerikan Donald Trump reġa' lura lejn il-White House fejn ser ikompli jkun ikkurat għall-Coronavirus wara tlitt ijiem fl-isptar. Il-President Trump neħħa l-maskra fil-gallerija tal-White House fejn diversi membri tal-istaff instabu li huma pożittivi għall-Coronavirus fl-aħħar jiem. Trump qal li jinsab tajjeb ħafna u spjega li ħadd ma għandu jibża' mill-Coronavirus għax din ma għandhiex titħalla tiddomina l-ħajja. Fl-Istati Uniti nstabu 7.4 miljun każ ta' infezzjonijiet tal-Covid-19 li minnhom tilfu ħajjithom 210,000 persuna. Rapporti qed jgħidu li tqajmu diversi mistoqisijiet kemm verament Trump kien marid serjament bil-Coronavirus wara jiem ta' stqarrijiet li jikkontradixxu lil xulxin.